CELEX: 
Language: bg
Date: 2019-10-15 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на приложение II към Регламент (ЕС) № 515/2014 на Европейския парламент и на Съвета за създаване на инструмента за финансово подпомагане за външните граници и визите като част от фонд „Вътрешна сигурност“

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Регламент (ЕС) № 515/2014 на Европейския парламент и на Съвета за създаване на инструмента за финансово подпомагане за външните граници и визите като част от фонд „Вътрешна сигурност“
                  1
                на Комисията се предоставя правомощието да приема делегирани актове в съответствие с условията, установени в член 17 от регламента.
            
            
               По-специално с член 7, параграф 2 от Регламент (ЕС) № 515/2014 на Комисията се предоставя правомощието да приема делегирани актове във връзка с преразглеждането на специфичните действия, изброени в приложение II към посочения регламент, ако това е целесъобразно, включително в контекста на средносрочния преглед.
            
            
               Динамичното естество на миграционните потоци изисква общ гъвкав подход, който да отговаря адекватно на развитието на политиката и нуждите от финансиране на ЕС и неговите държави членки, по-специално тези, които са изправени постоянно пред силен и непропорционален миграционен натиск по външните граници на Съюза. 
            
            
               В този контекст фонд „Вътрешна сигурност“, и по-специално инструментът за външните граници и визите, следва да бъде в състояние да предостави адекватна финансова подкрепа за мерките за граничен контрол, включително за изпълнението на политиките на ЕС, като например подхода на „горещите точки“, очертан в Европейската програма за миграцията, предложена от Европейската комисия на 13 май 2015 г.
                  2
                и одобрена от Европейския съвет на 25 и 26 юни 2015 г.
                  3
                
            
            
               В контекста на средносрочния преглед на националните програми, извършен съгласно член 15 от Регламент (ЕС) № 514/2014, и предвид изтъкнатите по-горе приоритети на политиката на ЕС бяха установени допълнителни нужди от финансиране по отношение на дейностите по граничен контрол, по-специално в онези държави членки, които са подложени на силен и непропорционален миграционен натиск по външните граници. 
            
            
               Необходимостта да се оказва подкрепа за тези усилия бе потвърдена от Европейския съвет в неговите заключения от 28 юни 2018 г., в които се призовава за засилено сътрудничество с трети държави с цел укрепване на техните способности за управление на границите.
            
            
               На тези нужди от финансиране следва да се отговори по възможно най-адекватния начин и чрез използване на най-подходящия инструмент за финансиране.
            
            
               В това отношение, като се вземат предвид особеностите на съответните нужди от финансиране, допълнителното финансиране на националните програми на държавите членки чрез критерия за разпределение, който бе използван за отпускането на основните суми на всяка държава членка, не е подходящ инструмент, тъй като не би позволило насочването на средства конкретно към установените нужди на държавите членки, които са изправени пред силен и непропорционален миграционен натиск и гарантират граничния контрол по външните граници на ЕС.
            
            
               Използването на спешна помощ също не е подходящ вариант, тъй като тя изисква по принцип твърде специфични обстоятелства, а именно извънредна ситуация, както е определена в член 2, буква е) от Регламент (ЕС) № 515/2014. Освен това при спешната помощ финансирането се предоставя съгласно подход, основан на проекти, и за кратък срок (по правило максимум 12 месеца) за разлика от многогодишната перспектива на финансирането по линия на националната програма. 
            
            
               В контекста на гореизложеното предоставянето на такова допълнително финансиране чрез специфични действия по линия на национални програми (споделено управление) е най-подходящото средство, тъй като то дава възможност за по-гъвкаво адаптиране към динамиката и спецификата на конкретна ситуация, като предлага индивидуализиран подход в подкрепа на конкретна дейност в засегнатите държави членки по линия на фонд „Вътрешна сигурност“ и неговия компонент във връзка с границите и визите. 
            
            
               Понастоящем съществуват две специфични действия, които са посочени в приложение II към Регламент (ЕС) № 515/2014. Едното е съвместно действие между най-малко две държави членки и се отнася до консулско сътрудничество, докато второто се отнася до закупуване на превозни средства и оперативно оборудване, които да бъдат предоставени на разположение на Европейската агенция за гранична и брегова охрана в случай на съвместни операции.
            
            
               Тъй като съществуващите специфични действия не позволяват подкрепа за вида дейности, идентифицирани в контекста на средносрочния преглед, е необходимо в съответното приложение към Регламент (ЕС) № 515/2014 да се включи ново специфично действие. Това специфично действие ще допринесе за укрепването на дейностите за граничен контрол (включително граничните проверки, първоначалното приемане и наблюдението на границите), както и за прилагането на подхода на „горещите точки“, и по този начин ще подпомогне интегрираното управление на границите, като се гарантират ефективен контрол и защита на външните граници на Съюза. 
            
            
               Освен това подобно изменение на списъка на специфичните действия, за да се отговори на посочените специфични нужди на държавите членки, както се предвижда в правното основание на инструмента за финансово подпомагане за външните граници и визите като част от фонд „Вътрешна сигурност“, предоставя също така възможност за повишаване на добавената стойност на ЕС в контекста на управлението на миграционните потоци.
            
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Съгласно правилата за по-добро регулиране и съображение 40 от Регламент (ЕС) № 515/2014 при изготвянето на делегирани актове Комисията следва да проведе подходящи консултации, включително на експертно равнище. Тези консултации бяха осъществени чрез писмена процедура между 7 и 24 юни 2019 г. 
            
            
               Забележките, получени от експертите от държавите членки, бяха надлежно взети под внимание при изготвянето на настоящия делегиран регламент на Комисията.
            
         
         
            
               В съответствие с правилата за по-добро регулиране след междуведомствената консултация бе задействан механизъм за обратна информация. Срокът за обратна информация приключи на 26 август 2019 г. Не бяха получени коментари.
            
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С член 7, параграф 2 от Регламент (ЕС) № 515/2014 на Комисията се предоставя правомощието да приема делегирани актове за изменение на приложение II към посочения регламент, съдържащо списъка на специфичните действия.
            
            
               С член 17 от Регламент (ЕС) № 515/2014 се определя упражняването на делегирането, и по-специално условията, при които на Комисията се предоставя правомощието да приема делегирани актове.
            
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 15.10.2019 година
            
            
               за изменение на приложение II към Регламент (ЕС) № 515/2014 на Европейския парламент и на Съвета за създаване на инструмента за финансово подпомагане за външните граници и визите като част от фонд „Вътрешна сигурност“ 
               
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение № 574/2007/ЕО
                  4
               , и по-специално член 7, параграф 2 от него,
            
            
               като има предвид, че:
            
            
               (1)В контекста на средносрочния преглед, посочен в член 15 от Регламент (ЕС) № 514/2014 на Европейския парламент и на Съвета
                  5
               , бяха установени допълнителни нужди от финансиране на държавите членки в областта на управлението на границите. 
            
            
               (2)При средносрочния преглед беше установено, че е необходимо да се предостави адекватна финансова подкрепа за дейности по граничен контрол, по-специално в „зоните на горещи точки“, както са определени в член 2, точка 10 от Регламент (ЕС) 2016/1624
                  6
               , или други погранични райони, изправени пред подобен съществуващ или потенциален силен и непропорционален миграционен натиск. 
            
            
               (3)В приложение II към Регламент (ЕС) № 515/2014 се посочват две специфични действия, за които държавите членки могат да получават допълнително финансиране.
            
            
               (4)Финансирането на действия за засилване на капацитета за граничен контрол и за прилагане на подхода на „горещите точки“ или друг подобен подход не може да бъде насочено адекватно посредством специфичните действия, включени в настоящия списък. Следователно изменението на този списък е най-добрият начин да се задоволят нуждите, установени във връзка с целите на фонд „Вътрешна сигурност“ — Граници и визи.
            
            
               (5)Новото специфично действие, което се добавя в приложение II към Регламент (ЕС) № 515/2014, ще допринесе за ефективното равнище на контрол на външните граници на Съюза. То е в съответствие със специфичната цел на посочения регламент, указана в член 3, параграф 2, буква б) от него, която се състои в подпомагане на интегрираното управление на границите, като се улеснява достъпът до международна закрила на лицата, които се нуждаят от такава.
            
            
               (6)Добавянето на ново специфично действие, което отразява най-новото развитие по отношение на политиката и нуждите от финансиране на държавите членки, ще генерира значителна добавена стойност, тъй като ще допринесе за намаляване на натиска върху онези от тях, които са най-засегнати от миграционните потоци и от потоците от търсещи убежище лица, а оттам и върху Съюза като цяло.
            
            
               (7)С цел да се даде възможност за бързо прилагане на това специфично действие, предвид установените спешни нужди от финансиране, настоящият регламент следва да влезе в сила в деня след деня на публикуването му в Официален вестник на Европейския съюз.
            
         
         
            
               (8)Поради това Регламент (ЕС) № 515/2014 следва да бъде съответно изменен, 
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               В приложение II към Регламент (ЕС) № 515/2014 се добавя следната точка 3:
            
            
               „3. Дейности по граничен контрол, като например гранични проверки и мерки за наблюдение на границите в райони, които понастоящем са изправени пред силен или непропорционален миграционен натиск или за които е налице потенциална възможност да има такъв, или и двете, включително дейности, свързани с изграждането, развитието и функционирането на „горещи точки“, както са определени в член 2, точка 10 от Регламент (ЕС) 2016/1624
                  7
               , както и, ако е необходимо, подпомагане на дейностите за управление на границите в трети държави.“
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко в държавите членки в съответствие с Договорите.
            
            
               Съставено в Брюксел на 15.10.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Регламент (ЕС) № 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение № 574/2007/ЕО (ОВ L 150, 20.5.2014 г., стр. 143).
               
               
                  
                     (2)
                  
                        СОМ(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        ОВ L 150, 20.5.2014 г., стр. 143.
               
               
                  
                     (5)
                  
                        Регламент (ЕС) № 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи (OВ L 150, 20.5.2014 г., стр. 112).
               
               
                  
                     (6)
                  
                        Регламент (ЕС) 2016/1624 на Европейския парламент и на Съвета от 14 септември 2016 г. за европейската гранична и брегова охрана, за изменение на Регламент (ЕС) 2016/399 на Европейския парламент и на Съвета и за отмяна на Регламент (ЕО) № 863/2007 на Европейския парламент и на Съвета, Регламент (ЕО) № 2007/2004 на Съвета и Решение 2005/267/ЕО на Съвета (ОВ L 251, 16.9.2016 г., стр. 1).
               
               
                  
                     (7)
                  
                        Регламент (ЕС) 2016/1624 на Европейския парламент и на Съвета от 14 септември 2016 г. за европейската гранична и брегова охрана, за изменение на Регламент (ЕС) 2016/399 на Европейския парламент и на Съвета и за отмяна на Регламент (ЕО) № 863/2007 на Европейския парламент и на Съвета, Регламент (ЕО) № 2007/2004 на Съвета и Решение 2005/267/ЕО на Съвета (ОВ L 251, 16.9.2016 г., стр. 1).